khistorydata/jeongjo-sjw-relations huggingface dataset:
정조 20년
副校理金近淳伏以臣年紀藐少才識蔑劣三司論議之地非臣可堪幸蒙恩暇優遊散列臣仰戴洪造獲免大戾不自意今春以來華誥聯翩柏府新命玉署宿趼纔遞旋除殆無虛月而旣因試院之役事會急迫繼承甘苦之敎聖旨嚴重臣於是情窮勢蹙雖不得不一再承命而循分愧懼若隕淵谷者夫豈一日忘于懷哉噫臣之本末長短聖鑑所燭苟使臣眞有一分可應之實則頃年之疏初何敢質言於君父之前也迨此暇矣新近簡冊使義理有推尋之美工夫無間斷之歎以少答天地作成之恩者卽臣區區矢心而童習莫矯鈍質難化悠悠歲月已忽三載而講學之魯莽猶夫前日也識慮之疎闇猶夫前日也倥倥侗侗依舊是數年前其人而所進者不過齒耳年進而學不進臣方兢惶之不暇而乃反諉之以收簪恩重給由限滿揚揚蹲據若固有之則是不但自負臣心內省多疚其欺天罔人孰甚於此哉顧今壇享親將聖感冞新風泉之思爰及遺逸而賜諡之命百僚聳動在臣情地尤當竭蹶趨赴少效與榮之忱而奈此私義實難拚棄仰首鳴號甘犯逋慢伏乞天地父母諒臣憐臣鐫改臣所帶職名仍許臣依前長暇不復以職事相責此實終始生成之澤也臣不敢以官職自居尙何敢開口論列以犯妄言之辜而事在目下不容泯默玆敢附陳焉日者兩大臣家錄孤之敎亶出感舊之聖念臣不勝欽仰萬萬而第彼魯翰兩賊以萬古所無之逆有一國必報之讎則今以其姪與從孫視同無故復廁仕籍者天下寧有是哉嗚呼隄防不嚴義理漸晦今日之憂政在於闡明扶植之或忽而乃殿下從而壞之每因僥倖之會輒開闊狹之路近年以來處分之非常殆不可一二計而至於今番可謂極矣不敢知殿下明聖果不念及於是而迫令擧行無所留難耶旣知其必不奉行而猶且强之以莫敢或違則其於聖人出治之大本顧又何如也由前而旣關大防由後而有累聖德臣雖愚闇竊不勝憂慨之至伏願更加三思特寢金鍾純趙潞鎭調用之命俾隄防嚴而義理明焉臣無任云云答曰省疏具悉此疏雖由於年少之鋒穎若見諫長疏批予意又知爾其勿辭察職
정조 20년
正言沈鎜伏以義理者一日不可晦也隄防者百世所當守也義理或晦則國是靡定隄防不守則民志難壹惟是明義錄一部便爲我東方陽秋而其在義理隄防之所關固不可寢久而漫漶也亦不可以時而低昻也明矣臣於日昨傳敎中趙潞鎭金鍾純兩人收用之命竊不勝驚惑之至而繼之以憂歎也嗚呼以聖上至誠達孝無往非追慕之日而迺於是年是月之重回起感於昔日之褥儀緬懷乎當時之諸臣廣推恩典賜祭錄後此誠不匱孝思之攸曁也在廷臣僚孰不感歎而贊頌也哉第彼兩人俱以劇逆之至親寸數雖有遠近釁廢無間彼此此而擬議於官職則其於義理隄防何哉今殿下追感往昔念及舊臣則一例致侑未必不爲榮寵之典而顧此賞延世之恩反加於不當施之地殿下今日之敎何爲出於萬萬意慮之外也伏願亟回聖思還收成命以明義理以嚴隄防焉臣之冒叨臺地前後非一而尙未經署何敢出位第於目下此事竊有憂慨身雖不出口不容默故玆敢略陳短章仰瀆崇嚴伏乞聖明恕其罪而察其言焉臣無任云云省疏具悉須見長僚批爾則署前行公
정조 20년
敎忠淸監司林濟遠書王若曰湖西値比歉之嘆念切宵旰朝端重觀風之寄任專旬宣肆頒綸綍之音庸侈旌鉞之寵眷玆百濟舊域乃是三韓重藩山川控兩南之交作藩蔽於畿輔冠蓋接四達之路疲官民於送迎嗟近日凋瘵之多端誰任撫摩之手況連年遞易之爲弊尤須練達之才所以掄選之最難益重責任之斯委惟卿多聞博洽隨事綜明翺翔乎玉署銀臺夙著聲譽諳練乎朝章國典餘事詞華持虎斧而戒星軺幾服勞於原濕尹東京而典南邑著歷試於廉勤迺於中年遂躋卿月伊內外何適不可顧盤錯是用惟才玆授卿以忠淸道觀察使兼兵馬水軍節度使巡察使公州牧使卿其益恢遠圖毋替隆寄行矣宣風而察俗語其要則安集懷綏欲其去弊而蘇殘宜莫先於嚴明黜陟凡諸裁稟厥有彝章敏達本自有餘予何加勉寬猛固宜相濟卿須盡心於戲想難禁北望之懷行且召矣從可紓南顧之慮往其欽哉故玆敎示想宜知悉知製敎金熙采製進
정조 20년
丙辰三月初六日卯時上御熙政堂諸承旨持公事入侍時行都承旨黃昇源行左承旨林濟遠右承旨成種仁左副承旨李海愚右副承旨蔡弘遠同副承旨尹光顔記事官柳遠鳴記注官金良倜記事官吳泰曾檢校待敎徐有榘以次進伏訖上曰今日入侍上下注書當備員而注書金履永旣不入來則宜出病代而有此不備卽爲出代可也上曰使行何時入來弘遠曰聞巳時量當入來云矣上曰各房公事以次進奏光顔讀奏慶尙監司李泰永狀啓奏御文字有此差誤不能審愼不勝惶恐事全羅監司徐鼎修狀啓可堪薦剡者隨卽登聞計料事咸鏡監司趙宗鉉狀啓敎諭書祗受事慶尙左兵使李潤謙狀啓進上半乾全鰒不得封進惶恐待罪事勿待罪事有旨祗受事忠淸監司李鼎運狀啓林川郡守尹光普到任事慶尙監司李泰永狀啓新除授持平李萬運等上來時給馬有旨祗受事南部都事金鋼病親呈辭昇源讀奏黃海監司徐邁修狀啓稅船裝發事京畿監司金文淳狀啓捉虎上送事咸鏡監司趙宗鉉狀啓高原等邑民家燒燼人處恤典題給事忠淸監司李鼎運啓本忠州等官反庫事全羅監司徐鼎修啓本雲峰縣反庫事忠淸監司李鼎運啓本庇仁縣反庫事京畿監司金文淳啓本利川府反庫事黃海監司徐邁修啓本新溪縣反庫事弘遠曰咸鏡監司趙宗鉉狀啓伏奉宣傳敎旨祗受致祭事濟遠曰黃海水使鄭忠達狀啓今已風和自甕津移住行營事黃海兵使白師誾狀啓捉虎申飭事北兵使鄭觀采狀啓官鎭門聚點事平安兵使申應周狀啓上土僉使崔得奎等到防事北兵使鄭觀采狀啓道內新下來邊將到任月日開坐事種仁曰平安監司金載瓚啓本罪人朴成太嘉山郡到配事咸鏡監司趙宗鉉啓本遠竄罪人李羽晉富寧府到配事上命分書判付訖海愚曰工房無公事矣上曰無公事房先退上曰宣召人已皆入待乎濟遠曰魏伯圭已爲入來而其餘諸人姑未入來柳尋春則齋所入直云矣上曰柳尋春則置之其餘諸人若入來卽爲入侍可也賤臣承命出與宣召人李萬運南基萬魏伯圭偕入進奏曰崔崐姑未來待矣上曰以次進前可也李萬運進前上曰年爲幾何萬運曰六十一歲矣上曰此是素稱文章之士乎濟遠曰然矣上曰收攬遠人卽予本意且爾之文譽素著嶺外先以試可之意置之法從之列矣萬運曰感激恩私不知所達而第臣之私情父年今爲八十七一日離違實非其時今玆上來雖出叩謝之忱而倚閭之情無以爲慰矣上曰然則勢難强留今當給馬卽日歸覲而事君日長古人所言須益自勉焉上曰爾家之列於臺侍近來初有乎萬運曰甲戌以後無登科之人矣上曰孝理之政特許歸覲而從當有下敎矣南基萬進前上曰年爲幾何基萬曰六十七歲矣上曰居在何地而距京幾里基萬曰家住寧海而程途爲七百七十里矣上曰此亦素聞其爲文章之士矣登科在於何年基萬曰甲午增廣矣上曰曾經何官基萬曰科後十年得爲出六已經典籍監察矣上曰爾旣非侍下且有鄕中盛譽姑在京輦之下而旣經法從當有他日之下詢矣魏伯圭進前上曰年爲幾何伯圭曰年方七十矣上曰素聞盛名向日所上冊子姑未及盡覽而文章識見槪可知矣工夫之篤旣如許而經術詞章中何者居優伯圭曰自是從事於科文無他寸長矣上曰曾爲科業乎伯圭曰粗習科工乙酉榜爲生員矣上曰爾雖自謙第言其素所從事者伯圭曰所願則經學而未之能爲矣上曰只觀環瀛志可知其該洽矣濟遠曰聞其本草殆近數十卷而刪之爲四卷云矣上曰聞其經學亦下篤工有所箚疑者甚多云矣上曰以收攬遠人之意特爲召來而爾之族黨爲誰伯圭曰臣無顯祖名族可以上聞而自天召之縻以好爵惶霣之極不知所達矣上曰所上冊子亦豈京士夫之所可做得乎年旣老矣雖難責之以旅宦而民憂國計如有所宿講于中者筵退後須以文字奏對可也伯圭曰臣是迂儒有何經綸之可達乎第臣之再上冊子中亦有妄說時弊處矣上曰此是冊子不能播之朝廷登之記注以疏爲之未爲不可矣伯圭曰臣於數十年前擬上萬言封事而在於暗草中矣上曰此可以謄上矣上曰承旨筵退後使戶判覓給紙本及書手可也上曰向日愼師浚蘇洙中亦使之以鄕黨所聞作爲文字以進矣卽爲探問以奏可也命書榻敎曰宣召人副司直李萬運南基萬繕工奉事魏伯圭童蒙敎官崔崐入侍仍命退承史以次退出
정조 20년
丙辰三月初六日午時上御重熙堂左副承旨入侍時左副承旨李海愚記事官柳遠鳴記注官金良倜記事官吳泰曾以次進伏訖上曰定例堂上中如有入來監印所之人入侍可也賤臣承命出傳與定例堂上尹行恁偕入進伏上曰嶺南如無箇滿守令則縣監中五十朔準朔者移付京職今日政差送出榻敎仍命退諸臣以次退出
정조 20년
丙辰三月初六日未時上御重熙堂左承旨入侍時行左承旨林濟遠假注書李章垕記事官馬思人記注官金良倜以次進伏訖上命書傳敎曰法者礪世磨鈍之具也法官守法然後人所知懼今日因赦文書見禁府公事其中有年前蕩滌人姓名又有法典外罪名不當書而書使之拔去者之姓名驟看瞠然注視駭然其時更無一言皁白意謂已爲擧行而姓名尙錄於文書往古來今豈有如許國綱獄體乎近來凡事雖以挨免爲能事堂堂王府莫重金石之典有此街豎迷藏之習其可曰有國乎言念流弊不可但以霜氷言昨年擧行該吏爲先令刑曹諸堂開坐嚴刑査出當該堂上施以邊遠安置之律以昭法紀以杜後弊又命書傳敎曰此時錦伯豈可一刻曠官今日政擇差仍令當日辭朝前伯奪符後押付配所事分付該府命退承史以次退出
정조 20년
丙辰三月初六日酉時上御重熙堂坐直承旨入侍時左副承旨李海愚事變假注書尹致永記注官金良倜記事官吳泰曾忠淸監司林濟遠以次進伏訖上命賤臣曰大臣置處政事出去受來也賤臣承命仍出連促吏曹則該吏來告以旣無政命故尙未擧行云矣賤臣以此意入奏上曰旣無承宣則注書坐於閤門受政稟自是例也賤臣承敎出來受吏曹郞廳來言大臣置處政事取稟之意入奏當日爲之上曰錦伯進前上曰湖西民事誠爲可悶卿須按藩後善爲整頓期有實效至若整理貿錢穀事尤爲難處卿其下去後觀勢善授善捧然後庶可就緖矣濟遠曰臣謹當奉敎而麥事以傳聞言之幾乎辦凶是甚憫然矣上曰今年年事如大有則可以善捧是所祝而已上曰右相近於廟務誠爲盡心且錢穀事素有意見下往前往見相議好矣上曰軍官何不啓請濟遠曰事甚悤急姑未完定矣上曰往欽哉海愚曰翰林金履永未及肅拜徑先入侍事甚未安推考警責何如上曰依爲之出擧條仍命退承史以次退出
정조 20년
行都承旨黃昇源坐左承旨成種仁坐右承旨李海愚坐左副承旨蔡弘遠坐直右副承旨尹光顔坐同副承旨徐有鍊坐直注書柳遠鳴仕一員未差假注書李毅采仕直事變假注書尹致永仕
정조 20년
成種仁啓曰大司憲徐有臣未肅拜執義李城輔持平姜克成在外掌令吳鵬南韓興裕持平李基慶傳旨未下監察茶時之意敢啓傳曰知道
정조 20년
徐有鍊啓曰來十一日朝參日次矣敢稟傳曰停
정조 20년
蔡弘遠啓曰明日再明日昭寧園忌辰祭齋戒正日相値視事頉稟之意敢啓傳曰知道
정조 20년
李海愚啓曰來十一日輪對日次矣敢稟傳曰當次人受點後日次待令
정조 20년
蔡弘遠啓曰吏曹郞廳來言御覽官案修正次請出矣敢啓傳曰知道
정조 20년
尹光顔啓曰昨日兵曹歲抄中前守宮大將鄭好仁從事官朴鍾淳落漏不書原單子改付標以入而不察之當該堂上不可無警從重推考何如傳曰允昨日已料遺漏欲令添入而酬應浩繁未果敍用傳旨改付標
정조 20년
傳于黃昇源曰諸承旨持公事入侍
정조 20년
李章垕有頉代以李毅采爲假注書
정조 20년
尹光顔啓曰昨日假注書望單子副望落點誤以首望頒布臣矇然不察惶恐待罪之意敢啓傳曰本事不係於生疎與否而付之公罪之外豈用他辭此後隨事審愼姑勿待罪
정조 20년
傳于黃昇源曰承旨入侍
정조 20년
傳于尹光顔曰政官待明朝牌招開政
정조 20년
徐有鍊以兵曹言啓曰來十一日二番羽林衛番次矣該番將有闕之代依例口傳差出何如傳曰允
정조 20년
兵曹口傳政事以趙崗爲羽林將
정조 20년
傳于徐有鍊曰繕工副奉事魏伯珪明日政守令差送事分付銓曹
정조 20년
丙辰三月初七日辰時上御誠正閣諸承旨持公事入侍時行都承旨黃昇源左承旨成種仁右承旨李海愚左副承旨蔡弘遠右副承旨尹光顔同副承旨徐有鍊記事官柳遠鳴記注官金良倜記事官吳泰曾檢校待敎徐有榘以次進伏訖上曰前忠淸監司奪符宣傳官到營下奪符勿往巡到所之意分付可也光顔曰無公事矣上曰先退可也昇源讀奏江華留守金履翼狀啓淸州牧大同船無弊護送事昇源讀奏慶尙監司李泰永啓本咸陽郡反庫事命書判付弘遠有鍊海愚種仁曰無公事矣上曰竝先退可也上曰入侍注書誰也昇源曰柳遠鳴韓致重矣上曰昨日假注書落點非韓致重則何爲入來其時副望誰也注書詳奏可也賤臣奏曰副望卽李毅采矣上曰以副望落點則何爲以首望頒布賤臣奏曰院吏以首望落點呼望故以此出牌矣上曰原望筒持入可也賤臣承命出持望筒進伏上曰誤爲頒布之委折知入賤臣承命還奏曰問于院吏則承旨以此頒布云矣上曰承旨誰也賤臣承命出還奏曰右副承旨尹光顔矣上曰萬萬駭然落點頒布何等至重而有此無前之駭擧乎敎昇源曰卿爲一院之長僚不能檢飭誠爲慨然昇源曰臣矇未致察如是做錯不勝惶懍矣上曰近來承旨擧行專不成樣試以今日入侍班次言之初不整齊而入來豈不駭然仍命退承史以次退出
정조 20년
丙辰三月初七日午時上御誠正閣承旨入侍時行都承旨黃昇源左承旨成種仁右承旨李海愚左副承旨蔡弘遠右副承旨尹光顔同副承旨徐有鍊記事官柳遠鳴假注書李毅采記注官金良倜記事官吳泰曾童蒙敎官崔崑以次進伏訖上曰崔崑進前可也崑進奏職姓名上曰爾年今爲幾何崑曰六十一矣上曰爾入薦剡所存在何崑曰少業功令今已老廢有何所存之可以仰瀆天聽乎上曰顯族有誰崑曰同姓無顯族矣上曰異姓有顯者乎崑曰李東馨朴祐源爲遠戚矣上曰爾將留京從宦乎崑曰蒲柳賤質今已衰朽安能有從宦之望乎上曰爾退以文字陳達所懷可也崑曰所學空疎實無以對揚聖敎矣上曰爾旣老於草野生民之弊瘼閭里之疾苦必有所聞見而可以裨益於爲治者爾須詳細條達以備一得之見可也仍命退上曰予聞入侍諸臣惶汗浹背至若近來則以入侍爲無難以提稟爲至易雖以今日崔崑入侍事言之昨日登筵承旨全然忘了今又筵退後始爲微稟予不必以臨殿爲難而在卿等道理豈容如許崔崑之來待旣在早朝則擧無一言纔退半日又敢煩稟此何紀綱此何事體一言以蔽之曰不知難愼之致也予雖涵容卿等勿復如此仍命退承史以次退出
정조 20년
行都承旨黃昇源坐左承旨成種仁坐直右承旨李海愚坐左副承旨蔡弘遠坐右副承旨尹光顔坐直同副承旨徐有鍊坐注書柳遠鳴仕一員未差假注書李毅采仕直事變假注書尹命烈仕
정조 20년
成種仁啓曰大司憲徐有臣未肅拜執義李城輔持平姜克成在外掌令韓興裕吳鵬南持平李基慶傳旨未下監察茶時之意敢啓傳曰知道
정조 20년
尹光顔啓曰判尹李得臣知義禁申思運除拜後過三日不爲出肅依定式推考警責仍卽牌招何如傳曰允
정조 20년
傳于蔡弘遠曰禮房承旨馳詣昭寧園奉審摘奸以來
정조 20년
傳于李海愚曰右承旨入侍
정조 20년
黃昇源啓曰吏曹判書沈煥之參判徐龍輔牌不進推考傳旨今方捧入而開政命下之後如是違牌不卽擧行事甚未安更卽牌招何如傳曰允
정조 20년
以吏曹參判徐龍輔再牌不進推考傳旨傳于黃昇源曰更爲牌招
정조 20년
傳于尹光顔曰吏曹參判上疏入之
정조 20년
傳于尹光顔曰吏曹參判批下牌招行公
정조 20년
有政吏批判書沈煥之進參判徐龍輔牌不進參議宋煥箕在外右承旨成種仁進以具庠爲左參贊權裕爲同經筵徐龍輔爲同成均權裕爲司圃提調具庠爲惠民提調鄭存中爲掌苑提調魏伯珪爲機張縣監鰲恩君單李敬一李東英今加嘉義前持平李萬運父
정조 20년
以機張縣監望筒傳于成種仁曰七十老人何以遠赴如機張等邑有前程惜功名之文蔭沈象奎林淵浩輩差送實爲一擧兩得之政湖南守令有聲績文蔭倅中相換魏伯珪使之當日辭朝給馬下送
정조 20년
再政機張縣監魏伯珪玉果縣監李得養相換
정조 20년
兵批判書具㢞病參判李太亨病參議李東馨入直進參知李義駿病右承旨李海愚進上護軍鄭好仁大護軍鄭存中護軍洪義榮權裕姜彝正閔台爀林道浩洪仁浩洪明浩副護軍成德雨李相璜吳泰賢尹東晩朴基正金熙朝李尙度李東稷李儒慶金孝建姜忱李普天朴聖泰金啓洛宋民載洪義浩李栢然趙宅鎭李庚運申耆金樂淳洪龍鎭李文爀吳文常兪碩柱僉知單徐英輔以上竝單付
정조 20년
以禮曹參議望筒傳于成種仁曰前望單子入之
정조 20년
禮曹參議前望單子入之李鼎德落點
정조 20년
尹光顔啓曰假注書李毅采時無職名令該曹依例付軍職冠帶常仕何如傳曰允
정조 20년
李海愚啓曰事變假注書尹致永身病猝重勢難察任今姑改差何如傳曰允
정조 20년
尹致永改差代以尹命烈爲事變假注書
정조 20년
李海愚啓曰事變假注書尹命烈時無職名令該曹依例付軍職冠帶常仕何如傳曰允
정조 20년
尹光顔啓曰玉果縣監魏伯珪當日辭朝給馬下送事命下矣兩司俱未署經云諸臺所當牌招署經而大司諫李義綱受由執義李城輔持平姜克成在外只有大司憲徐有臣一人無以備員署經未差之代政官牌招開政差出待下批仍卽牌招大司憲一體牌招以爲備員署經之地何如傳曰前望單子入之待下批牌招察任
정조 20년
尹光顔以弘文館言啓曰本館上番闕直事甚未安校理金銑副修撰李景溟連呈辭單不爲行公竝卽牌招以爲推移入直之地何如傳曰允
정조 20년
臺諫前望單子入之掌令李萬榮持平李福潤落點
정조 20년
尹光顔以漢城府言啓曰因刑曹草記南學齋儒鄭履周放逐本鄕事命下矣依下敎鄭履周京畿坡州地放逐之意敢啓傳曰知道
정조 20년
成種仁以兵曹言啓曰今十一日羽林衛番次而新除授番將趙崗在外未上來云改差口傳差出何如傳曰允
정조 20년
兵曹口傳政事以鄭汝坤爲羽林將
정조 20년
成種仁以兵曹言啓曰訓鍊院官員入直四處直所柴油等雜費無可方便取用以兩空闕把定元軍中各減二名竝與身保布而收捧接濟事稟達擧條上曰依爲之景福宮慶熙宮各減一名其外各處中量減二名草記可也事命下矣各所派定皆有裁量別無減省處以留營軍中二名除出減番一體收布取用何如傳曰允
정조 20년
成種仁以備邊司言啓曰前左尹權恢卒逝今方歸葬於忠淸道結城地而曾經二品實職依法典返柩時擔軍題給之意分付所經各道何如傳曰允
정조 20년
成種仁以訓鍊都監言啓曰本局千摠李長喆身病甚重勢難察任改差何如傳曰允
정조 20년
司鑰金光重手本別監金道郁除下後其代可合人擇差事傳曰近來別監行身甚於捕卒羅將則被打於院隷在渠可謂萬丈光焰金道郁陞差差備別監相換院隷錢一兩賞給以爲倡敢賈勇之地
정조 20년
安春君疏曰伏以臣以蒲柳之質素患風痰轉成膏肓五朔沈淹之餘一倍添劇胸復牽掣叫痛吟苦一日之間不知昏倒之爲幾時方在涔涔委席之中而卽奉先蠶壇祭官名帖驚惶震懍罔知攸措仍伏念臣以無似忝在屬籍前後恩渥天高地厚臣今年迫桑楡尙未效涓埃之報罪深辜負若隕淵谷至於職分奔走之事豈敢有絲毫辭免之意而第顧病狀危劇無由强作竊恐莫重將事之際必致僨誤玆敢不避屑瀆疾聲呼籲於宸嚴之下伏乞聖明亟命變通享官之任仍治臣罪以安微分千萬幸甚臣無任云云答曰省疏具悉疏辭許令該曹付標
정조 20년
吏曹參判徐龍輔疏曰伏以臣罪關師律罰止流竄仰以感戴俯以自訟甘作荒徼之棄物千萬不自意聖度包涵恩言鄭重特地宥還已出常格曾未數旬恩敍繼降天官佐貳之銜籌司尙方之任甄錄自如臣於是惝怳怵惕若夢非眞實不知無狀賤臣何以得此於君父也噫莫嚴者師律莫重者國法師無律則亂國無法則殆自古聖帝明王之設官任職立經陳紀將以制其律而不至於亂循其法而不至於殆如臣庸愚濫膺戎垣之重猥承先驅之命師行臧否皆其責耳旣不能先機遠慮隨處戒飭又不能奉若明訓臨事對揚致使前古所無之擧出於深夜倉卒之際而淸蹕爲之遲廻百僚莫不驚遑苟究厥由罪實在臣師不以律孰大於是國自有法合置何辟而畢竟勘科不加金木之誅只行流竄之典末又恕之以公罪華貫顯膴榮寵備至有若微眚細過之乍罰旋滌者然臣心惶恧固不暇言其於重師律嚴國法之道果何如哉反復思惟悸恐冞切新除之下承膺無路玆敢略暴衷懇仰瀆崇嚴伏乞聖明俯垂鑑諒亟遞臣所帶之職仍將臣辜恩失職之罪更加勘斷以嚴師律以重國法不勝幸甚臣無任云云答曰省疏具悉卿其勿辭行公
정조 20년
丙辰三月初八日未時上御重熙堂右承旨入侍時右承旨李海愚記事官柳遠鳴記注官金良倜記事官吳泰曾原任直閣金祖淳以次進伏訖上曰金致萬致祭祭文還給改撰句數限以四十句入侍退出之前卽爲製入可也賤臣承命出傳還入進伏命退諸臣以次退出
정조 20년
行都承旨黃昇源坐左承旨成種仁坐右承旨李海愚坐直左副承旨蔡弘遠坐右副承旨尹光顔坐直同副承旨未差注書柳遠鳴仕一員未差假注書李毅采仕直事變假注書尹命烈仕
정조 20년
成種仁啓曰御營廳將官來言今日本廳軍兵日次私習云矣敢啓傳曰知道
정조 20년
蔡弘遠啓曰玉堂備員間視事頉稟之意敢啓傳曰知道
정조 20년
尹光顔啓曰玉果縣監魏伯珪憲府則已爲署經而諫院則只有大司諫李義綱一人無以備員署經未差之代政官牌招開政差出待下批牌招大司諫一體牌招以爲備員署經之地何如傳曰一司除署經下送
정조 20년
傳于尹光顔曰玉果縣監留待
정조 20년
傳于黃昇源曰都承旨入侍
정조 20년
傳于黃昇源曰都承旨退去他承旨入侍
정조 20년
傳于尹光顔曰玉果縣監入侍
정조 20년
傳于蔡弘遠曰左副承旨入侍
정조 20년
以判尹李得臣知義禁申思運牌不進推考傳旨傳于成種仁曰更爲牌招
정조 20년
以吏曹參判徐龍輔牌不進推考傳旨傳于尹光顔曰宜令一伸廉隅許遞
정조 20년
以校理金銑副修撰李景溟牌不進罷職傳旨傳于尹光顔曰只推
정조 20년
以漢城判尹李得臣牌不進推考傳旨傳于趙鎭寬曰更爲牌招
정조 20년
以漢城判尹李得臣再牌不進推考傳旨傳于尹光顔曰宜令一伸廉隅許遞
정조 20년
以知義禁申思運牌不進推考傳旨傳于尹光顔曰更爲牌招
정조 20년
以宣傳官射會單子傳于尹光顔曰未滿四矢人更試十巡又未滿四矢以六兩一百三十步試取試記修整
정조 20년
檢閱金履永狀啓臣於本月初六日敬奉聖諭馳到驪州州內面上洞里行判敦寧府事金履素所住處則以爲臣罪犯罔赦孽由自作薄勘未足相當公議旣又迭發逬歸鄕土杜門血泣每念當日之光景不覺心魄之怔營自分死期之將迫惟俟金木之嚴誅千萬不自意誤恩曲至沛澤洋溢究竟於三司之啓滌蕩其萬死之辜爵秩依舊恩諭渙宣遠辱簪筆之臣特侈敦召之禮此實非死罪賤臣所敢承當者聞命驚惶情爽神癡瞻望雲天感涕徒逬噫臣之罪負顧何如也雖使臣工辭自明實無一分倖逭之理重辟不加則國體無以尊矣公議不泯則臣罪固自如矣偃息鄕廬飮啄自在尙非臣分之所可安其何敢憑恃藏垢之恩私不顧按法之輿論處同無故冒承恩命重犯放恣無嚴之科哉情窮勢蹙蠢動無路席藁涕泣復犯逋慢惟願亟降鈇鉞以勘前日未勘之罪焉至若偕來之擧卽是朝家禮遇大官之事尤豈可施之於辜負釁孽之臣乎亦願遄命召還無使國體重虧賤分益悚云臣旣狀見聖諭中有偕與上來之敎則不敢遽然復路之意馳啓傳曰卿何若是須念受以爲謝之意卽日登道事更爲傳諭期於偕來而十五日擧動意謂大臣咸簉豈可不於其前出肅乎此意一體傳諭
정조 20년
尹光顔啓曰卽見判敦寧府使金履素所住處傳諭史官金履永狀啓則旣違格式且有誤書而末端不敢遽然復路等語尤涉未安推考警責何如傳曰允新進尤當致愼於奏御文字而焉敢若此當該翰林待其復命禁推狀啓體段之違式專由於畿營擧行之該然道臣及留營都事地方官從重推考以存事面可也
정조 20년
以檢閱金履永推考傳旨傳于尹光顔曰請推啓辭允下仍令禁推則承傳之下司憲府者當下義禁府而已旣捧推考傳旨又捧禁推傳旨提詢之下漫漶煩稟當該承旨遞差
정조 20년
掌令李萬榮啓曰臣姿質鹵莽言議巽軟本不合於淸朝耳目之任而且臣於本府已經亞憲其在公格豈可仍冒請命遞斥臣職答曰依啓
정조 20년
傳于尹光顔曰發遣吏郞諸執事淸齋與否摘奸以來
정조 20년
蔡弘遠啓曰臣與同副承旨徐有鍊伴直矣纔已遞差伴直無人右副承旨尹光顔牌招入直何如傳曰允
정조 20년
蔡弘遠以弘文館言啓曰本館上番闕直事甚未安校理金銑副修撰李景溟旣有只推之命竝卽牌招以爲推移入直之地何如傳曰允
정조 20년
成種仁以整理儀軌廳定例堂上意啓曰堂上徐龍輔今日又不仕進卽爲牌招何如傳曰允
정조 20년
成種仁以整理儀軌廳定例堂上意啓曰堂上徐龍輔時無職名令該曹口傳付軍職以爲仕進之地何如傳曰允牌招察任可也
정조 20년
兵曹口傳政事護軍徐龍輔
정조 20년
成種仁以都摠府言啓曰今日入直內三廳武兼禁軍及軍兵等當爲中日習射而昭寧園忌辰祭正日相値不得爲之之意敢啓傳曰知道
정조 20년
蔡弘遠以備邊司言啓曰卽見忠淸前監司李鼎運狀啓則以爲本道穀簿自來不敷雖在常年猶不免傾庫荐歉之餘民勢艱乏分留法意非不嚴重而亦難膠守常規還軍餉應加分外留庫條中特許從略加分其中沿邑穀物尤爲尠少賑給還分塗抹無策除非道里遙遠之處亦有從便轉輸之道依近例量宜移劃事請令廟堂稟旨分付矣本道每年加分之狀輒蒙朝家許施而今當荐歉還戶倍多則如是爲請其勢固然至於山沿移轉自是年例應行之事而每慮有彼願此厭遠輸無實之患今以仰體字恤從便轉輸爲辭則其必有區劃善處之道竝依狀請施行之意分付于新道臣處使之爛商詳探以有按舊圖新之效何如傳曰允
정조 20년
丙辰三月初九日辰時上御誠正閣玉果縣監入侍時右承旨李海愚記事官柳遠鳴記注官金良倜記事官吳泰曾玉果縣監魏伯圭以次進伏訖上曰尹煌致祭承旨何日下去海愚曰聞十一日下去云矣上曰李眞望致祭禮郞何日下去云耶海愚曰未及詳知矣上曰兼春秋出去知入可也良倜承命出還奏曰禮郞已於初六日下去矣上曰魏伯圭進前伯圭進前奏職姓名上曰爾之精力能不衰耗勤於吏事乎伯圭曰臣偏蒙恩數不知所達而精神昏聵難副分憂之聖意矣上曰京人每輕鄕士夫爾能約己奉公且威生於廉必爲着意善治使京士夫愧服可也上曰爾鄕距玉果幾里伯圭曰二百里矣上曰爾以赴擧之行上京凡幾次伯圭曰赴擧之行恰爲十四年而年年上京始於乙酉之歲登進士矣上曰其後幾次伯圭曰其後不作京行矣上曰然則爾不赴大科乎伯圭曰然矣上曰何日發赴任之行伯圭曰旣伏承從速發行之下敎今已辭陛矣何敢一刻逗遛乎上曰自京距玉果幾里伯圭曰六百六十里有餘矣上曰自京距爾鄕幾百里伯珪曰九百里矣上曰莅民之責不在於邑之大小而今此除拜之意果出於先從隗始之義我國雖云壤地偏小用人之道不係於大小之別予於此未嘗不慨然每欲矯革丕變而未果矣近以收攬遠人爲權輿爾於還鄕之日布告鄕里明言上意之如是使人人有彈冠之心邑邑起引領之思可也上曰湖南道內素著名譽之士凡幾人伯圭曰道內名稱之士已得蒙恩除職者多矣上曰誰也伯圭曰愼師俊蘇洙中諸人矣上曰此外亦有可稱之士乎伯圭曰臣未有所聞者矣上曰崔崐何如伯圭曰此人亦見稱於道內者矣伯圭曰無論文蔭武多年積仕始爲循序之階梯而臣則猥荷聖恩得除副奉事不滿四五日有此百里之特畀恩數曠絶萬無圖報之道臣若僨誤則徒添孤負之罪特命遞改是臣區區之望上曰爾是遠人不知格例矣崇品外雖資至正憲無敢以官職辭免陳懇於筵席如欲辭遞有上疏之例而此亦三司以上所可爲者爾則鄕人雖或容恕而若使臺臣登筵則必有言矣海愚曰筵席事體至爲嚴重正卿以下皆不得陳懇辭免而玉果縣監魏伯圭敢以請遞等語肆然陳達推考何如上曰遠人不識格例不是異事勿推可也出擧條上曰宣諭可也海愚讀宣諭別諭訖伯圭奏七事上曰爾須善爲之伯圭先退海愚曰柳尋春今方來待矣上曰孝陵參奉柳尋春入侍出榻敎尋春進奏職姓名上曰何日自直所出來尋春曰昨夕出直還來矣上曰爾之向日登筵未叩所存故使之今日來待矣湖南蔭官旣有以文字進者向於南基萬亦有所諭爾亦退與南基萬相講各以文字奏進爾是生長鄕里生民疾苦必多熟諳至於朝廷事務雖不能練解而爲治之效無間遠近如有所知罄其素蘊上曰鄕人初登筵席慮或有未及諦聽注書筵退後詳諭可也命退諸臣以次退出
정조 20년
丙辰三月初九日申時上御重熙堂左副承旨入侍時左副承旨蔡弘遠假注書李毅采記注官金良倜記事官吳泰曾以次進伏訖上曰先蠶壇摘奸吏郞入來乎弘遠曰姑未入來矣弘遠曰今春先農壇享祀時宣傳官持符驗留待城門神位板還安後還爲下鑰事定式矣今番壇享依此爲之乎上曰一體依定式爲之可也仍命退承史以次退出
정조 20년
行都承旨黃昇源坐左承旨成種仁坐右承旨李海愚坐直左副承旨蔡弘遠奉命進去右副承旨尹光顔坐直同副承旨未差注書柳遠鳴仕一員未差假注書李毅采仕直事變假注書尹命烈仕
정조 20년
藥房副提調黃昇源啓曰伏未審日間聖體若何寢睡水剌之節何如臣率諸御醫趁早入診詳察聖候爲宜王大妃殿氣候何如惠慶宮氣候何如臣不任區區伏慮敢來問安竝此仰稟答曰知道玆殿玆宮氣候一樣卿則不必入侍矣
정조 20년
成種仁啓曰大司憲徐有臣未肅拜執義李城輔持平姜克成在外掌令二員未差持平李福潤呈辭監察茶時之意敢啓傳曰知道
정조 20년
黃昇源啓曰卽見進賀正使判中樞府事李秉模所到處傳諭史官徐俊輔狀啓則不書職銜有違格式原狀啓今方還下送而不審之失不可無警推考何如傳曰允
정조 20년
以校理金銑副修撰李景溟牌不進罷職傳旨傳于李海愚曰只推
정조 20년
蔡弘遠書啓臣傳香後依聖敎與初獻官進詣神室陪奉神位版至先蠶壇奉安後壇上奉審則無頉祭物祭器祭井看審則精潔諸執事進排官及樂工樂生佾舞摘奸則無頉臣仍留享所待將事還奉神位後復命之意敢啓傳曰知道
정조 20년
尹光顔以二所巡廳言啓曰去夜二更四點量犯夜人內官張漢得執捉何以爲之敢稟傳曰令金吾堂上嚴杖究問犯禁委折捧供以聞事分付
정조 20년
李海愚啓曰禁府都事來言犯夜人中官張漢得嚴杖究問犯禁委折捧供以聞事命下而判義禁沈頤之同義禁曺允大韓光近俱有身病知義禁申思運未肅拜不得擧行云竝卽牌招以爲擧行之地何如傳曰竝許遞
정조 20년
尹光顔以吏曹言啓曰卽接慶尙監司李泰永移文則副司勇張胤宗所抱貞疾積年沈痼雖當日候和暖之時萬無强策登程之望所帶軍職依傳敎減下之意枚移該曹云矣張胤宗實病旣難上來副司勇之銜減下何如傳曰允
정조 20년
尹光顔以成均館同知館事意啓曰四學學製分四等設行而若有過限之事則當等季朔旬間以限內不得爲之自本館草記事曾已定式矣卽接四學牒報則兼中學敎授李始源兼東學敎授林漢浩兼西學敎授金銑俱有身病兼南學敎授趙德潤奉命在外當等學製俱不得設行云令政院稟旨擧行何如傳曰允
정조 20년
以宣傳官未滿四矢人更試單子啓判付內名以武臣不知操弓則此輩焉用三試之後僅免於未滿四矢極爲駭然更令試取近於苟且令兵判爲先嚴棍十度後依新出身例西北邊地赴防今科赴防者只是一人甚爲草草兼以此輩代充以增額數爲旀南志復外柳葉箭十巡番番二十矢鐵箭番番百三十步騎芻番番三中此三技中雖一技如彼成功然後狀聞分揀其前雖髮至皤皤毋敢踰鐵嶺浿江事分付西北帥臣處事亦令兵判知悉爲良如敎
정조 20년
尹光顔以兵曹言啓曰宣傳官去正月朔三次射會未滿四矢人更試單子判付內名以武臣不知操弓則此輩焉用三試之後僅免於未滿四矢極爲駭然更令試取近於苟且令兵判爲先嚴棍十度後依新出身例西北邊地赴防今科赴防者只是一人甚爲草草兼以此輩代充以增額數爲旀南志復外柳葉箭十巡番番二十矢鐵箭番番百三十步騎芻番番三中此三技中雖一技如彼成功然後狀聞分揀其前雖髮至皤皤毋敢踰鐵嶺浿江事分付西北帥臣處事亦令兵判知悉爲良如敎事命下矣依傳敎宣傳官李貞坤南志復李亨謙金植各嚴棍十度後李亨謙金植平安道江邊分防李貞坤南志復咸鏡道六鎭分防竝卽今日發送而到防卽時南志復外嚴飭肄射事以傳敎內辭意各該道帥臣處行移分付之意敢啓傳曰知道
정조 20년
成種仁以義禁府言啓曰因二所巡廳啓辭去夜二更量犯夜人內官張漢得令金吾堂上嚴杖究問犯禁委折捧供以聞事命下矣張漢得拿囚之意敢啓傳曰知道
정조 20년
丙辰三月初十日辰時上御誠正閣諸承旨持公事入侍時行都承旨黃昇源左承旨成種仁右承旨李海愚右副承旨尹光顔記事官柳遠鳴假注書李毅采記注官金良倜記事官吳泰曾原任直閣金勉柱以次進伏訖上命讀奏各房公事光顔讀奏忠淸監司李鼎運狀啓巡審事離營事學錄金喆修病親呈辭事昇源讀奏咸鏡監司趙宗鉉啓本吉州牧反庫事江原監司李秉鼎啓本伊川府反庫事種仁讀奏武兼李國世病親呈辭事咸鏡監司趙宗鉉啓本舊還上畢捧事京畿監司金文淳啓本時囚罪人等同推刑訊次數開錄事咸鏡監司啓本罪人禹光德等安邊等到配事江華留守金履翼狀啓頒敎文祗受事開城留守李冕膺狀啓頒敎文祗受事廣州留守徐有隣狀啓頒敎文祗受事上命書判付上曰各道放未放毋以成冊爲之事曾有下敎而今此成冊登聞有違申飭之意若自備局如是行會則責在備局行會而該道不能奉行則當自備局請罪監司此意言于有司堂上李時秀可也上命書傳敎曰禮房承旨傳香與初獻官進詣神室陪奉神位版至先蠶壇奉安後奉審摘奸以來還奉時亦依先農壇祭享禮爲之又命書傳敎曰禮房承旨馳詣宣武祠奉審摘奸以來上曰禮房旣進壇享吏房以代房進去可也上敎光顔曰宣武祠修掃事曾有申飭而每因其守直之不能擇人輒致廢蕪奉審後庭廡墻垣一一遍審以來可也光顔曰故參判洪景輔家致祭文以知製敎不備故尙未撰進而今則日字已迫何以爲之上曰知製敎中蒙敍人錄入可也上曰尹煌致祭文誰爲撰進而何尙不入啓耶泰曾曰李勉兢製進而今日當書入云矣上敎種仁曰承旨纔解嶺邑之符南農消息必有入聞者今年麥事將何如云耶種仁曰果聞嶺麥雖或有凍損處亦將不至於失稔云矣上曰然則比畿內得差勝耶承旨所住又是畿內諸處秋牟之立苗必皆目擊果將何如種仁曰麥農不在於立苗之疎密專在於成實之如何秋牟雖經正月之寒猶不至於專損春牟雖緣雨水之頻數播種愆期而下種處則今方茁茂云矣上曰正月之寒挽近所無近日亦多寒冷之時花信猶杳然矣種仁曰三南竹田聞多凍損可知春寒之無前矣上曰以竹田長養事曾有申飭果能有效否種仁曰嶺南之竹本不如湖南之盛而朝令以後邑宰鎭將相戒禁斫有成苞之益矣上曰扇子之短樣亦有定式此亦大益於竹政未知目下奉承耶種仁曰扇竹之必用長節固是巨弊今此定制之後人皆奉承之不暇何必復用侈靡之制哉但前所造置者未必不多旣成之物不可復毁今年則或有混用之慮矣上曰但不欲自今新造耳舊製混用於今明年亦何足怪也上曰楮田申飭不下於竹田而亦能有實效云耶種仁曰楮之爲物非種之平田也不過田塍崖谷之間仍以種之而民亦無以此爲業者故其效則楮不如竹矣上命退諸臣以次退出
정조 20년
丙辰三月初十日午時上御便殿右承旨入侍時右承旨李海愚記事官柳遠鳴記事官吳泰曾以次進伏訖上曰定例堂上入侍出榻敎賤臣承命出傳與廣州留守徐有隣定例堂上徐龍輔偕入進伏命書傳敎曰十三日咸興永興本宮衣幣香燭奉詣時當親傳前一日齋宿皆依昨年例爲之該房知悉命退諸臣以次退出
정조 20년
行都承旨黃昇源坐行左承旨李亨元未肅拜右承旨李義鳳未肅拜左副承旨成種仁坐直右副承旨李海愚坐直同副承旨蔡弘遠坐注書柳遠鳴病一員未差假注書具得魯仕李毅采仕直事變假注書尹命烈仕
정조 20년
蔡弘遠啓曰因成均館草記四學春等學製兼中學敎授李始源兼東學敎授林漢浩兼西學敎授金銑俱有身病兼南學敎授趙德潤奉命在外俱不得設行令本院稟旨擧行事允下矣李始源林漢浩金銑限內不得設行依定式禁推傳旨捧入趙德潤奉命在外合有變通之道何以爲之敢稟傳曰竝遞差在外者許遞前望單子入之
정조 20년
成種仁啓曰昨日先蠶壇享所塡祝時初獻官安昌君姓名當爲具書而大祝不書姓字雖卽釐正莫重享禮如是做錯萬萬未安當該大祝韓用鐸不可以事過而無警從重推考何如傳曰允
정조 20년
傳于成種仁曰左承旨入侍
정조 20년
以校理金銑副修撰李景溟牌不進罷職傳旨傳于成種仁曰只推
정조 20년
以監軍單子傳于李海愚曰昨日監軍爲之
정조 20년
傳于蔡弘遠曰明日出宮門路以協陽門爲之
정조 20년
承旨前望單子入之金翰東崔獻重落點
정조 20년
黃昇源啓曰明日齋宿承旨當爲備員而右承旨金翰東同副承旨崔獻重俱在外合有變通之道何以爲之敢稟傳曰許遞前望單子入之
정조 20년
承旨前望單子入之李亨元李義鳳落點
정조 20년
注書柳遠鳴病代以具得魯爲假注書
정조 20년
以慶尙監司李泰永啓本才行表著人姓名年歲開錄事傳于李海愚曰七十州幅員之廣經明行粹有德行有才藝下此鄕黨之稱美以一能者果止是三人而三人者亦果道內七十州之無異辭第一翹楚乎況向下飭敎何等截嚴則其所擧行若是泛忽極爲駭然薦目還下送更以他儒多數薦擧各於人名之下書以行義文學才能及可合著稱之實蹟仍以世派居住懸註修啓切勿更循年例道薦之套習事令該曹別關嚴飭該道
정조 20년
成種仁以弘文館言啓曰本館上番闕直事甚未安校理金銑副修撰李景溟旣有只推之命竝卽牌招以爲推移入直之地何如傳曰允
정조 20년
李海愚以吏曹言啓曰卽接通禮院所報則明日齋宿時左右通禮不可不備矣右通禮未差之代口傳備擬以入之意敢啓傳曰知道
정조 20년
吏曹口傳政事以申禹相爲右通禮
정조 20년
成種仁以兵曹言啓曰纔因黃海監司徐邁修狀啓道內各邑宣薦出身搜訪論列事批旨內平山禹尙度宣薦越薦近四十年尙未得一命宜有齎鬱之歎除取才先付一內卿其召見草記事命下矣禹尙度今已上來故臣招見其身手則鬢髮雖白氣力尙健爲人亦頗近可矣敢啓傳曰待窠收用
정조 20년
檢閱金履永狀啓臣於本月初十日敬奉聖諭傳諭于行判敦寧府事金履素所住處則以爲臣之罪負臣旣自知則恩命之下安敢自引私義以益其逋慢之誅而第臣罪戾旣重無路轉動縮伏惶隕靡所措躬不自意恩諭荐降至以十五日簉朝爲敎臣於此感泣震越不暇量度方將冒沒前進待罪江外云大臣今旣登程臣亦隨往之意馳啓
정조 20년
假注書徐俊輔狀啓臣本月初四日伏奉聖敎初八日馳往傳諭于回還謝恩兼進賀正使行判中樞府事李秉模所到處黃海道鳳山郡山壽院是白乎則以爲幸賴聖恩一行穩旋京國漸近瞻依益切不意史官遠臨路次傳宣聖旨追軫旣往之行役更令其驅之無疾溫音鄭重德意藹然恩榮所被道路生輝相顧莊誦無任感祝之至今方按站前進以爲旬後復命之計云矣臣則自此仍爲前進先期復命計料爲白乎旀緣由馳啓
정조 20년
丙辰三月十一日卯時上御便殿右承旨入侍時右承旨李海愚記事官柳遠鳴記注官金良倜記事官吳泰曾以次進伏訖上曰左副承旨入侍賤臣承命出傳左副承旨蔡弘遠進伏命書榻敎曰禮房承旨入侍命海愚書公事判付訖仍命退承史以次退出
정조 20년
丙辰三月十一日午時上御重熙堂左承旨入侍時左承旨成種仁假注書李毅采記注官金良倜記事官吳泰曾以次進伏訖上命書傳敎曰在外承旨許遞與未差之代前望單子入之待下批牌招察任又命書傳敎曰南奉朝賀家致祭禮官則朝遣閣臣事分付又命書傳敎曰四明何日孺慕難抑況欲仰慰慈宮之心則尤豈已之乎且況科甲之重回上舍之聯名在他人猶可謂稀貴在於奉朝賀處地而此日此侑其可獨闕乎予心愴感無以爲喩十五日洪奉朝賀家亦爲致祭祭文當親撰以此分付仍命退承史以次退出
정조 20년
行都承旨黃昇源齋宿行左承旨李亨元齋直右承旨成種仁齋宿左副承旨李海愚齋直右副承旨蔡弘遠齋宿同副承旨鄭尙愚齋宿注書柳遠鳴病一員未差假注書具得魯齋宿李毅采齋直事變假注書尹命烈仕
정조 20년
上詣摛文院入堂內後內閣政院玉堂藥房口傳問安答曰知道
정조 20년
蔡弘遠啓曰大司憲徐有臣未肅拜執義李城輔持平姜克成在外掌令二員未差持平李福潤呈辭監察茶時之意啓傳曰知道
정조 20년
成種仁啓曰今日齋宿承旨當爲備員而右承旨李義鳳不爲仕進卽爲牌招何如傳曰許遞前望單子入之待下批牌招察任
정조 20년
承旨前望單子入之鄭尙愚落點
정조 20년
傳于李海愚曰十五日次對進定於今日
정조 20년
李海愚啓曰今日次對兩司當爲進參除在外外未肅拜呈告人員竝卽牌招何如傳曰允
정조 20년
具得魯改差代洪奭周爲假注書
정조 20년
傳于成種仁曰左承旨爲軍士房
정조 20년
專于蔡弘遠曰左承旨爲禮房右副承旨爲軍士房
정조 20년
傳于鄭尙愚曰當該司謁令攸司科治
정조 20년
傳于李亨元曰大臣備局堂上引見
정조 20년
傳于李海愚曰回還三使臣入侍
정조 20년
以慶尙左兵使李潤謙海毒尙未淸淨生熟鰒進上不敢循例封進惶恐待罪事傳于成種仁曰勿待罪事回諭
정조 20년
成種仁以都摠府言啓曰今日入直內三廳武兼禁軍及軍兵等當爲中日習射而摛文院齋宿相値不得爲之之意敢啓傳曰知道
정조 20년
行都承旨黃昇源坐行左承旨閔台爀坐右承旨成種仁坐左副承旨李海愚坐直右副承旨蔡弘遠坐同副承旨鄭尙愚坐直注書柳遠鳴病一員未差假注書洪奭周仕李毅采仕直事變假注書尹命烈仕
정조 20년
蔡弘遠啓曰大司憲徐有臣未肅拜執義李城輔持平姜克成在外掌令二員未差持平李福潤傳旨未下監察茶時之意敢啓傳曰知道
정조 20년
傳于成種仁曰十五日景慕宮望祭當親行執事官齋宿則依近例只於齋所致齋百官陪享而亦於明日淸齋一宿出還宮由逌瞻門該房知悉省牲省器依例磨鍊事分付該曹
정조 20년
傳于成種仁曰廟宮享祀親行則雖非四時及臘皆用大享例自是禮典所載近於宮享朔望以省約之意權用酌獻之儀再明日望祭親行時依禮文用樂用太牢齋令已下敎而肄儀亦依齋令例用酌獻禮儀除之事分付
정조 20년
李海愚啓曰景慕宮望祭親祭祭文當爲製進藝文提學具庠卽爲牌招何如傳曰齋所牌招
정조 20년
吏曹口傳政事以李致中爲分內局提調
정조 20년
傳于李海愚曰以驪陽宅內賓隨其曾祖母府夫人姑母貞敬夫人及覩昔日此年而至今巋然惟故參判洪樂仁妻貞夫人閔氏而已事甚稀貴令該曹衣資食物優數輸送於再明日而仍令戶郞存問觀於堂後日記府夫人入闕後數日閔文忠又與其子登筵恩數之逈越至今詳載且況丙辰元朝文忠筵奏可謂先正後一人豈勝感歎驪陽府院內外故奉朝賀閔鎭遠家同日致祭祠版在於驪州云今日受香祭文則承旨知製敎乏人以內閣知製敎製進
정조 20년
傳于黃昇源曰再明日致祭諸家皆於齋所傳香事分付
정조 20년
傳于黃昇源曰闕里志闕里文獻考幸魯盛典等冊及聖蹟聖林聖廟圖三本孔氏碑八本建寧熹平碑禮器碑各三本五鳳碑一本貿納譯官尹得運加資
정조 20년
檢閱金履永書啓臣敬奉聖諭傳諭于西部龍山坊東門外契行判敦寧府事金履素所住處則以爲臣聞命惶隕不暇揆度私義竭蹶前進今方來伏江外而衝冒風雨宿疾添劇昏瞀不省之中忽伏奉史官傳宣聖諭曲諒自處之義開示進身之路有若提撕惟恐虛徐以臣罪負得此溫諭感泣周皇益不知措躬之所謹當收召神精冒入文字恭俟處分云矣敢啓傳曰知道
정조 20년
鄭尙愚啓曰卽者敦寧府錄事來言判敦寧金履素今方入城云係是大臣去就敢啓傳曰知道
정조 20년
傳于鄭尙愚曰領敦寧家遣御醫看病
정조 20년
以金履永禁推傳旨傳于蔡弘遠曰分揀
정조 20년
傳于成種仁曰吏曹參判前望單子入之
정조 20년
吏曹參判前望單子入之黃昇源落點
정조 20년
李海愚啓曰明日動駕承旨當爲備員都承旨未差之代政官牌招開政差出何如傳曰前望單子入之待下批牌招察任
정조 20년
承旨前望單子入之趙鎭寬落點
정조 20년
傳于鄭尙愚曰刑曹參判前望單子入之
정조 20년
刑曹參判前望單子入之李亨元落點
정조 20년
李海愚啓曰臣與左承旨李亨元伴直矣纔已移拜刑曹參判伴直無人左副承旨蔡弘遠所當牌招而拘於廳規不得請牌何以爲之敢稟傳曰牌招
정조 20년
傳于成種仁曰承旨前望單子入之待下批牌招察任
정조 20년
承旨前望單子入之閔台爀落點
정조 20년
李海愚啓曰右副承旨蔡弘遠牌不進罷職傳旨今方捧入而伴直無人左副承旨李海愚所當牌招而拘於廳規不得請牌何以爲之敢稟傳曰牌招
정조 20년
以右副承旨蔡弘遠牌不進罷職傳旨傳于李海愚曰許遞
정조 20년
李海愚啓曰明日動駕侍臣當爲備員而執義李城輔持平姜克成在外持平李福潤傳旨未下兩司未差之代政官牌招開政差出待下批仍卽牌招何如傳曰都承旨及奉命承旨許遞承旨兩司未差之代前望單子入之違牌持平只推與新除授承旨兩司牌招察任
정조 20년
承旨前望單子入之趙尙鎭宋銓李肇源落點
정조 20년
兵曹口傳政事護軍趙鎭寬閔台爀副護軍蔡弘遠以上竝單付
정조 20년
以黃海監司徐邁修狀啓薦新生石首魚限內不得封進惶恐待罪事傳于李海愚曰勿待罪事回諭
정조 20년
以校理金銑副修撰李景溟牌不進罷職傳旨傳于鄭尙愚曰只推
정조 20년
李海愚以兵曹言啓曰明日景慕宮擧動時環衛軍兵當爲磨鍊而去十二月朔祭親行時弘化門集春營軍禁將率領排立廣智營入直軍三十名宮大門排立正月朔祭親行時壯勇大將率入直馬軍反本營入直鄕軍一哨弘化門入直軍三十名排立入直禁軍三十人別將率領宮大門排立餘皆除之矣今番則何以磨鍊乎敢稟傳曰今番百官陪享大門外訓將先詣率出番軍五哨環衛作門逌瞻門外則禁軍別將率禁軍一番弘化門軍五十名廣智營軍五十名集春營軍五十名環衛作門可也
정조 20년
李海愚以兵曹言啓曰去十一月二十三日本曹草記關西抄上鐵箭遠射人金啓默更爲試取事批旨內步數雖勝於韓述道初次旣不入格此後坐起更試草記則當親試後施賞令該房知此臨時微稟可也事命下矣臣於今日南別營禁軍取才時順安前萬戶金啓默以鐵箭試取則一矢二百一步二矢二百六步三矢二百一步矣敢啓傳曰極爲可嘉爲先木三疋施賞後日付料試射時待令可也
정조 20년
鄭尙愚以訓鍊都監言啓曰守御廳移來軍一百二十名本局軍兵隨窠盡充之意敢啓傳曰知道
정조 20년
判敦寧金履素疏曰伏以於日昨史官之修啓也冒死附奏恭竢處分及奉恩敎威罰不加誨勉交摯臣雙擎莊誦以惶以感益不知措躬之所也噫向來事一則臣罪二則臣罪萬被誅戮猶不足贖魚鑰徑放鑾駕在途軍卒排徊於城下士女驚惑於道上景色之蒼黃國綱之虧壞求之往牒實所未聞身爲留都之相外內事務罔不摠領而旣不能先事察飭以待仍留之旨又不能趁時啓達以請徑閉之罪惝怳罔措之頃自陷大戾苟論其律邦憲至嚴而守宮之騎堂行軍之帥臣替當其罪邊州之竄惡地之配或已勘過或猶在籍而臣獨倖逭當初特勘之命止於譴罷暫時臺啓之允仍卽出場區別之際曲費聖念涵貸之私獨偏臣身混被肆赦之典而職秩如舊繼降偕來之命而史官遠臨臣是何人乃反轉罪爲榮荐蒙恩造至此之極耶每奉恩命北望頓地自不覺淸淚之被面也臣之逖違京闕倏爲數朔況玆閟宮行禮隔無多日揆以義分豈不欲竭蹶趨承少伸誠忱而第念負犯旣重而朝家之寬恕太過彈墨未乾而情踪之危蹙自如臣雖不肖無狀其何敢徒恃寵靈之偏厚不畏公議之莫嚴而揚揚出膺有若微眚薄過之已經勘斷者哉恩諭之下不敢偃處不得不來伏江郊冒陳血懇仰瀆崇嚴伏乞聖明念公法之不饒崇顯諒私義之有壞廉防追勘應被之律兼治逋慢之罪以肅典憲以警具僚千萬幸甚臣無任云云答曰省疏具悉卿懇近日敦諭備言之矣但騎堂之姑未宥還或爲卿難進之端云而此則不然卿雖一邊自引義當一邊請罪則今以騎堂之見宥欲爲出脚之節拍者反有因卿屈法之嫌須安心卽日入城待出肅仍傳曰此批答偕來史官傳諭
정조 20년
丙辰三月十三日卯時上親傳咸興永興衣幣香祝後還內入侍時行都承旨黃昇源行左承旨李亨元右承旨成種仁左副承旨李海愚右副承旨蔡弘遠同副承旨鄭尙愚假注書洪奭周李毅采記注官金良倜記事官吳泰曾二提學沈煥之二直提學李晩秀原任直閣金勉柱尹行恁金相淳直閣李始源原任待敎徐有榘以次侍立訖上具翼善冠衮龍袍親臨封裹上曰承旨閣臣率閣吏升堂親自監封可也昇源煥之等盥洗升堂奔走執功上曰龍亭及儀仗鼓吹竝入陳軒前可也兩本宮衣襨香祝以次傳授奉安香亭上每鞠躬俟其過奉安訖乘輿出內閣門外詣幕次鞠躬敎晩秀曰卿陪至東門外香亭移奉時須盡敬恪啓行後復命可也乘輿入進善門仁政門至萬安門外降輿還內諸臣以次退出
정조 20년
丙辰三月十三日辰時上御重熙堂左承旨入侍時行左承旨李亨元假注書洪奭周記注官金良倜記事官吳泰曾以次進伏訖上敎亨元曰進賀使先來狀啓中可考文書六度同封上送云而無一度上來者事體所在疎忽莫甚若非當初之不善封送則必是開坼時落漏自院中招致首譯問其委折也又敎亨元曰故參判洪景輔致祭文令承旨中知製敎撰進而若承旨中乏人則他知製敎斯速撰進可也仍命退承史以次退出
정조 20년
行都承旨趙鎭寬隨駕宿左承旨李勉兢隨駕直右承旨宋銓隨駕宿左副承旨李肇源隨駕直右副承旨李海愚隨駕宿同副承旨鄭尙愚隨駕宿注書柳遠鳴隨駕宿一員未差假注書李毅采隨駕直事變假注書尹命烈守宮直
정조 20년
大駕詣景慕宮入齋室後內閣政院玉堂藥房口傳問安答曰知道省牲省器罷後內閣政院玉堂藥房口傳問安答曰知道
정조 20년
傳于李海愚曰禮房承旨馳詣宗廟奉審摘奸以來
정조 20년
李海愚啓曰右承旨宋銓牌不進罷職傳旨今方捧入而今日擧動承旨不可不備員何以爲之敢稟傳曰只推更爲牌招
정조 20년
李海愚啓曰故大臣宋寅明贈秩大臣金致萬家遣承旨致祭事命下矣何承旨進去乎敢稟傳曰都承旨左承旨進去
정조 20년
宋銓啓曰今日省牲省器時典牲提調當爲進參而提調李致中以分內局提調守宮合有變通之道何以爲之敢稟傳曰實提調守宮分提調則更令擬入使之隨駕
정조 20년
吏曹口傳政事以鄭存中爲分內醫提調
정조 20년
傳于李海愚曰金判敦寧留待
정조 20년
傳于李海愚曰金判敦寧入侍
정조 20년
傳于李海愚曰李判府事右議政入侍
정조 20년
傳于李肇源曰吏兵戶判入侍
정조 20년
傳于鄭尙愚曰刑工換房
정조 20년
李海愚啓曰今日齋宿承旨當爲備員而都承旨趙尙鎭左承旨成種仁奉命在外何以爲之敢稟傳曰許遞前望單子入之待下批牌招察任
정조 20년
承旨前望單子入之趙鎭寬李勉兢落點
정조 20년
漢城判尹前望單子入之權落點
정조 20년
兵曹口傳政事大護軍李得臣護軍趙尙鎭副護軍李義綱成種仁金翰東尹光顔李義鳳徐有鍊副司果李萬榮李宗燮尹序東李龜雲宋翼孝吳鼎源沈興永柳雲羽崔重圭金孝眞張至顯金若鍊李貞運韓用鐸李翊模朴秀晩朴鍾淳朴吉源鄭觀輝李泰賢李儒修丁志元韓啓玉李心傳玄重祚趙彦哲文躍淵黃乃正姜世鷹郭龍濟權漢緯姜碩龜鄭㝡成南涑申龜朝李瑞朝洪時傅宋知濂金和鍾姜彙鈺李海淸洪宅夏以上竝單付
정조 20년
以大司諫李義綱牌不進罷職傳旨傳于李肇源曰許遞
정조 20년
兩司前望單子入之司諫高宅謙掌令沈奎魯池德斌獻納金履喬正言尹悌東落點
정조 20년
以閔光魯囚單子傳于鄭尙愚曰分揀放送
정조 20년
李海愚以兵曹言啓曰庚辰年溫泉幸行時隨駕軍兵各差備等令該營各部搜訪時存者修成冊報來故別單書入之意敢啓傳曰依別單判下擧行而政官牌招開政下批判尹前望單子入之待下批牌招先擧行後謝恩可也
정조 20년
李海愚以兵曹言啓曰庚辰年溫泉幸行時陪從人更加搜訪則折衝前僉知崔道涵年七十三以禁衛營劑藥官陪從折衝金仁宅年七十七以道路次知南漢旗牌官陪從折衝朴昌禧年六十出身金希鳳年六十八俱以禁軍陪從云矣敢啓傳曰知道加資未經實職者同僉樞加設擬入追榮後一竝減下可也
정조 20년
李肇源以漢城府言啓曰庚寅年溫泉幸行時內侍府與掖庭署所屬及各司吏隷軍士等隨駕人時存者竝令各部搜問坊曲修成冊報來故別單書入之意敢啓傳曰知道
정조 20년
有政吏批判書沈煥之參判黃昇源進參議宋煥箕在外未肅拜右承旨宋銓進以李尙度爲大司鍊徐龍輔爲左尹鄭好仁爲判義禁徐有防爲知義禁洪明浩金魯永爲同義禁李義勝爲假引儀
정조 20년
兵批判書具㢞進參判李太亨病參議李東馨病參知李義駿入直左副承旨李海愚進以崔道涵金仁宅朴昌禧崔重顯金斗彬李元盛延就近河泳朴商根孫景輝郭惇恒金命淑爲同知以金希鳳林義培池德盛爲僉知以崔奎漢李相禧黃錫耇金福興金弘兌黃載慶千世翊黃載性宋春弼朴昌華林福起朴萬春爲景福將
정조 20년
李勉兢以弘文館言啓曰新除授副校理金近淳鄭來百修撰李基讓副修撰尹益烈竝卽牌招察任何如傳曰允
정조 20년
李海愚以兵曹言啓曰本曹草記西關抄上武士金啓默鐵箭二百步入格事批旨內極爲可嘉爲先木三疋施賞後日付料試射時待令可也事命下矣依傳敎木三疋施賞之意敢啓傳曰知道
정조 20년
李海愚以御營廳言啓曰今三月十四日大駕詣景慕宮親行望祭時依兵曹節目弘化門入直軍五十名除出出番哨官印時彦領赴于禁軍別將陣解嚴後還爲入直而待標信擧行之意敢啓傳曰知道
정조 20년
李海愚以二所巡廳言啓曰去夜三更三點量犯夜人幼學南持喆執捉依例移送秋曹之意敢啓傳曰知道
정조 20년
丙辰三月十四日辰時上詣景慕宮經宿擧動入侍時行都承旨趙鎭寬左承旨李勉兢右承旨宋銓左副承旨李肇源右副承旨李海愚同副承旨鄭尙愚記事官柳遠鳴假注書李毅采記事官吳泰曾金履永二提學沈煥之二直提學李晩秀檢校直閣金勉柱原任直閣尹行恁南公轍金祖淳直閣李始源原任待敎徐有榘以次隨駕上具翼善冠衮龍袍乘輿出永淸門由明政門出弘化門入逌瞻門詣景慕宮降輿入齋室少頃就板位行再拜禮仍詣宮內奉審後仍詣省牲位省牲仍詣省器親押訖還御齋室上命書傳敎曰差祭則以僚相爲之卿則直詣宮班昨令卿子傳之行禮後入侍事遣史官傳諭于左相又命書傳敎曰姑許長暇便宜將涉今日聞欲來待承候領相入侍事遣史官傳諭上曰時原任大臣進前領議政洪樂性左議政蔡濟恭判敦寧府事金履素判中樞府事李秉模右議政尹蓍東以次進伏樂性曰移蹕勞動聖體若何上曰一樣矣樂性曰王大妃殿氣候何如上曰一樣矣樂性曰惠慶宮氣候何如上曰一樣矣樂性曰此日重回伏想聖慕無窮難以自抑矣上曰此夜誠不知何以度過矣上敎樂性曰卿則難以筋力爲禮不必參享班矣樂性曰臣旣生存此世此日大享安得不參乎上曰必勿參也上敎濟恭曰近日病情何如濟恭曰有時發作寧日恒少矣濟恭曰向日之事臣實自作今此登筵益覺惶慙矣上曰何必追提乎予於奉先之誠或恐未追先烈於卿云云蓋出於爲所重責備之意也事旣妥帖一付之先天可也上敎履素曰敦諭已悉更無可言而卿於其日替當領相之事事端生於不意適所以表顯領相之福力事甚巧矣於卿何有蓋是騎堂之過騎堂亦無足深罪者矣履素曰伊日事罔非臣罪亦不可不請騎堂之罪而臣於蒼黃之際亦未暇請罪此亦臣之罪也上敎蓍東曰彼中方物事其果相議於領左相乎彼中以爲表咨稱號只得依前例爲之而不必別稱太上皇云則方物亦不必分而貳之而至於聖節則方物不可混同此甚疑晦須與判府事相議以爲善處之道焉蓍東曰今番以皇后前三節表箋方物停止事禮部咨文出來矣令槐院撰出回咨正書安寶定禁軍騎撥下送于灣府使之傳給鳳城將處以爲轉致北京之地何如上曰依爲之出擧條蓍東曰濟州新牧使柳師模方在靈巖都會所所齎去木綿胡椒丹木之屬皆區處能準六千兩之數而作米一款極難處公穀則分留之外雖道臣不能任意遷動私商處則元無各穀只有白米其處市直六千兩錢僅可得千石船價雜費又當除出該牧使陛辭時奉承下敎折米二千石貿去之數爻大相逕庭以此之故不敢爲候風越海之計再次告急于臣等舊牧使方私次待命新牧使赴任無期本島賑事亦誠可憫矣湖南沿邑留庫條租牟稍裕折米二千石不難辦出受價許劃無少爲害今不可固守分留之法而無所闊狹使朝家爲島民拔例發帑之德意有未盡對揚之歎沿邑留庫穀中租牟有裕處六千兩價折米二千石趁卽許劃領運一節亦令各其地方官助力裝載交付于該牧發船之前俾得從便運入之意分付于湖南道臣及該牧使處何如傳曰依爲之出擧條上命領相退諸大臣以次退出上命書傳敎曰溫幸隨駕人加資實同僉知判下者三望擬入未追榮人追榮後減下已追榮者肅拜後減下皆令明日肅拜以空闕衛將判下者以加設具三望擬入亦於追榮後減下而軍兵員役年過七十者帖加六十以下米斗分等題給事分付該曹上曰卿宰侍從未付軍職人令該曹口傳付軍職出榻敎鄭尙愚啓曰昨日傳敎中有再明日望祭肄儀除之之命而今日親臨省牲省器時肄儀節次一體排設事甚未安當該禮堂推考郞廳所當重勘而本院請推之外無他可施之罰何以爲之乎上曰依爲之郞廳拿處可也上命書榻敎曰禮曹當該堂上推考郞廳拿處徐龍輔啓曰臣於摠廳餉還事適有言端敢此仰達矣昨年因各邑需米之以錢代捧軍校支放之需竝於留庫米中先爲取用之意會已筵稟而其外城役所用及部內民還之以錢代捧者不可不及今分給於移轉各邑然後可無後時之歎而摠帥適不登筵且是臣待罪本廳時所嘗陳稟之事故敢此仰達矣上曰依爲之出擧條諸臣以次權退
정조 20년
行都承旨趙鎭寬坐左承旨李勉兢坐右承旨宋銓坐左副承旨李肇源坐右副承旨李海愚坐直同副承旨鄭尙愚坐直注書柳遠鳴仕一員未差假注書李毅采仕直事變假注書尹命烈仕
정조 20년
藥房分提調臣鄭存中左承旨臣李勉兢啓曰聖慕冞篤於是日望享親薦於閟宮徹漏齋殿勞動且多伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢此問安竝爲仰稟答曰知道慈殿慈宮氣候一樣卿等不必入侍矣
정조 20년
趙鎭寬啓曰故大臣兪拓基家遣承旨致祭事命下矣何承旨進去乎敢稟傳曰都承旨進去
정조 20년
李肇源啓曰故奉朝賀洪鳳漢家遣承旨致祭事命下矣何承旨進去乎敢稟傳曰左副承旨進去
정조 20년
宋銓啓曰故左議政李台佐故領議政李宗城家遣承旨致祭事命下矣何承旨進去乎敢稟傳曰右承旨進去
정조 20년
宋銓啓曰臣故左議政李台佐領議政李宗城致祭事進去下直之意敢啓傳曰知道
정조 20년
傳于鄭尙愚曰翌日問安勿爲之
정조 20년
以修撰李基讓牌不進罷職傳旨傳于宋銓曰只推
정조 20년
宋銓以內醫院分提調意啓曰副提調趙鎭寬謂有情勢今日問安不爲仕進卽爲牌招何如傳曰允
정조 20년
鄭尙愚以吏曹言啓曰贈諡莊貞公李墍延諡今月二十二日定行於原州地云矣敢啓傳曰知道
정조 20년
李海愚以戶曹言啓曰庚辰年溫泉幸行時隨駕軍兵及各差備員役等六十以上九十九人各米二斗大口魚一尾五十以上五十五人各米二斗謹依判下數題給役姓名及頒給實數別單書入之意敢啓傳曰知道依兵曹草記批旨嚴飭京兆當爲賜米人之遺漏者各別搜訪使之草記別單可也
정조 20년
李海愚以兵曹言啓曰庚辰年溫泉幸行時隨駕人別單啓下而出身鄭贊洪年七十九以御營廳後牌軍隨駕出身余尙煒年五十六以轎子陪隨駕矣今番別單修正時未及照察以致落漏臣不勝惶恐而賞典依他例令政院原別單中稟旨改付標擧行何如傳曰允今日內擧行而此後如有落漏者嚴飭京兆搜訪使之草記別單後一體擧行可也
정조 20년
李肇源以刑曹言啓曰因二所巡廳啓辭今月十三日夜三更量犯夜人幼學南持喆移送秋曹事命下矣依更數南持喆決笞五十度放送之意敢啓傳曰知道
정조 20년
李海愚以兵曹言啓曰羽林衛將金衡柱身病猝重時月之內無望供職呈狀乞遞實病旣如是則宿衛領軍之將不可久曠改差何如傳曰允